钦定古今图书集成/明伦汇编/家范典/第008卷 > 《述祖诗》赵由侪
## 钦定古今图书集成/明伦汇编/家范典/第008卷 > 《述祖诗》赵由侪

悠悠我祖，始于轩丘，抚历南阳，秩秩大猷，爰自伯益。
舜锡䍐斿，中衍事商。造父御周，征彼徐方，熊熊有功。
邑于赵城，大河之东，建氏晋国，耿先其封。成宣喻日，
畏夏爱冬。岸贾作难，婴臼立孤。襄子始大，恒山得符。
于赫列侯，懋建丕图。肃矣武灵，兆配有虞。西汉子都，
生长河间，暨于唐末，今族居燕，卜迁大梁，世系绵绵，
“厚德丰功，宜永其传。中罹多难，南历江沱。眷焉吾宗，
丰水居多。百川有原，众条有柯。庸修家牒，克俾无讹。
固余伯仲，忧患多更。瞻叹古烈，自怜其生。其生岂偶，
三辰垂精。德业未进，敢不战兢。我心伊何？尝念厥初。
感彼霜露，怆焉踟躇。奉先如在，宗戚相于。亦有萱草，
高堂可娱。惟忠惟孝，立身有本。嗟尔”后进，勗哉自勉。
万有能销，斯道无泯。温恭朝夕，云何不谨。显亲扬名，
俾昌俾炽。善保家声，期于勿替。尚念前人，留心谱系。
受天之庆，远及苗裔。